Da mange passagerer stadig ikke er kommet i gang med mundbindet, har det nu fået Nordjyllands Trafikselskab til at starte en kampagne, der skal sætte fokus på problemet.

Mandag morgen vrimlede det med ansatte i gule jakker på busterminalen i Aalborg. Nordjyllands Trafikselskab havde nemlig iværksat en kampagne, der skal få passagererne til at huske at bruge mundbind. Derfor delte de i løbet af dagen mundbind ud til de passagerer, der ikke allerede var iført et. I lørdags indkaldte Mette Frederiksen til pressemøde, hvor hun annoncerede, at alle danskere over 12 år fra lørdag den 22. august skal bære mundbind i offentlig transport på alle tider af døgnet. Ifølge Mette Henriksen, chef for kunder & salg ved Nordjyllands Trafikselskab, har det allerede haft en effekt på passagerernes brug af mundbind. - I morges oplevede vi langt flere med mundbind, nok afledt af pressemødet i lørdags. Og dem vi talte med ville faktisk gerne have et mundbind, siger Mette Henriksen. Nordjyllands Trafikselskab har indtil videre uddelt mere end 2000 mundbind i hele regionen.